Po Atilovi smrti so se Skiri, Heruli, Rugi in drugi pridružili Gepidu Ardariku v uporu proti Hunom in v bitki pri Nedavi leta 454 dosegli odločilno zmago. Po zmagi je Edeko v srednjem Alföldu med Donavo in Tiso ustanovil Skirsko kraljestvo, v katerem je vladal s sinovoma Odoakrom in Onoulfom. Edeko je verjetno ista oseba, ki je bila pred tem Atilov zaupni svetovalec z enakim imenom. Slednji je kot Atilov odposlanec odšel v Konstantinopel in nekoč preprečil atentat nanj. Edeko verjetno ni bil Skir, bil pa je poročen s skirsko plemkinjo. Domneva se, da je bil Turing ali Hun ali mešanega turinško-hunskega porekla. Edekovo turinško poreklo izpričuje Malh Filadelfski v "Sudi", medtem ko Prisk trdi, da je bil Hun. Goffart omenja Edeka kot Huna, Heather pa je prepričan, da je bil verjetneje Turing. Turingi so bili germansko ljudstvo.